खौंइछा मे ल' क' दूभि धान।
 पेटी, पेटार, पौती, समान।
 अछि कोना अपन लेए बेकल प्राण।
 हमरा बिनु माय कोना रहतै।
 बाबू केर सेवा के करतै।
 जाड़क कनकन्नी सँ मरतैं।
 अछि केहन देवता के बिधान।
 ल' कोना जाइत अछि संग आन।
 भ' कोना गेल एखने विहान।
 छल केहन अबोधक नीक खेल।
 कनियाँ पुतरा मे मग्न भेल।
 अन्हर बिहारि मे सुन्न भेल।
 कखनो फूलक बनि रहल हार।
 ल' एलहुँ बीछि क' सिंगरहार।
 भरि गाम टोल देलहुँ हकार।
 जे भेल मोन मे केलहुँ बात।
 के रोकत जखने भेल प्रात।
 ककरो खेतक किछु साग पात।
 ई समय कोना क' बढ़ल गेल।
 रहलहुँ हम सूतल निन्न भेल।
 जीवन ओरिया क' ससरि गेल।
 बाबू सँ मा किछु केलक बात।
 निशब्द इशारा उठा हाथ।
 ललका सिन्दुर पड़ि गेल माथ।
 देखलहुँ पाहुन छथि अनचिन्हार।
 निशिभाग राति सगरो अन्हार।
 मन बहकि गेल उतरल श्रृंगार।
 किछु सत्य भेल मोनक सपना।
 भेटल मुँह बजना मे गहना।
 ई मोन हृदय जे छल अपना।
 अछि केहन विवाहक ई बंधन।
 स्नेहक संबंध बनल प्रतिक्षण।
 विश्वासक बान्हल डोर केहन।
 संगी साथी सभटा छूटल।
 की बिसरि सकब जीवन बीतल।
 सभ सँ छल स्नेह कोना टूटल।
 कनिते कनिते औरियौन भेल।
 पाहुन संग हमर चुमौन भेल।
 दू टा कहुना समदौन भेल।
 दृग जल सँ गंगा उतरि गेल।
 ममता विधान सँ हारि गेल।
 मा ओलती मे निष्प्राण भेल।
 खोंता मे पक्षी सिहरि गेल।
 दाना अहार छल बिसरि गेल।
 पछबा बसात छल द्रवित भेल।
 भारक समान किछु छल राखल।
 भरि गाँव टोल सौसे कानल।
 दौड़ल बताह भ' छल कानल।
 हम प्रात पहुँचलहुँ हुनक गाम।
 जे अछि नारी केर स्वर्ग धाम।
 भेटल हुनके सँ अपन नाम।
 कोबर मे बैसल छी अनाथ।
 राखथि जे बुझि क' प्राण नाथ।
 दुख केर कहबै किछु कोना बात।
 बान्हल चैकठि सँ आब रहब।
 दुख सुख कहुना अपने भोगब।
 कर्तव्यक सभ निर्वहन करब।
 अछि उजड़ि गेल ओ पहिल वास।
 भेटल अछि सोना कें निवास।
 पिजरा सँ की देखू अकाश।
 सदस्यता लें टिप्पणियाँ भेजें (Atom)